**การพัฒนาคุณภาพเวชระเบียนผู้ป่วยนอกและผู้ป่วยใน**

**CQI NON\_Clinic**

**ORAL**

**โรงพยาบาลกะพ้อ**

**นางสาวย๊ะรอ หวะหลำ**  เจ้าพนักงานสถิติ โรงพยาบาลกะพ้อ **นายฮานาฟี เปาะจิ** เจ้าพนักงานเวชสถิติปฏิบัติงาน โรงพยาบาลกะพ้อ

**บทคัดย่อ**

การตรวจสอบคุณภาพการบันทึกเวชระเบียน มีวัตถุประสงค์เพื่อควบคุมคุณภาพการให้บริการผู้ป่วยให้อยู่ในระดับที่ดีตามมาตรฐานวิชาชีพและมาตรฐานโรงพยาบาลคุณภาพ และใช้เป็นข้อมูลในการจัดสรรทรัพยากรให้แก่หน่วยบริการได้อย่างเหมาะสม โดยคำนึงถึงการรักษาพยาบาลที่มีคุณภาพและมีประสิทธิภาพเป็นหลัก อีกทั้งสำนักงานหลักประกันสุขภาพแห่งชาติ ได้กำหนดอัตราความสมบูรณ์ของการบันทึก เวชระเบียนเป็นตัวชี้วัดหนึ่งของเกณฑ์คุณภาพในการจัดสรรงบประมาณให้กับหน่วยบริการ และสถาบันพัฒนาและรับรองคุณภาพโรงพยาบาล(HA) ก็มองเห็นความสำคัญ ได้กำหนดเป็นกรอบมาตรฐานในการพัฒนาและตรวจรับรองคุณภาพโรงพยาบาลให้มีมาตรฐานการบันทึกข้อมูลผู้ป่วยให้เพียงพอต่อการสื่อสารสำหรับทีมในการดูแลรักษาผู้ป่วยด้วย ทำให้หน่วยบริการจำเป็นต้องมีกระบวนการทบทวนการบันทึกเวชระเบียนให้ครบถ้วนสมบูรณ์ แต่จากการตรวจสอบคุณภาพเวชระเบียนแบบ External audit ปีงบประมาณ 2558 ผู้ป่วยนอก ร้อยละ 92.28 และผู้ป่วยใน ร้อยละ 88.89 เป้าหมายที่กำหนดไว้คือ ร้อยละ 90 ซึ่งพบว่าข้อมูลในส่วนต่างๆของเวชระเบียนยังไม่ครบถ้วน สมบูรณ์ และการบันทึกยังไม่เป็นไปตามมาตรฐานการบันทึก เวชระเบียนในบางส่วน

จากปัญหาดังกล่าวงานประกันสุขภาพ โรงพยาบาลกะพ้อจึงได้จัดทำโครงการตรวจสอบคุณภาพ เวชระเบียนผู้ป่วยนอกและผู้ป่วยใน โดยนำกระบวนการ Deming cycle เป็นวงจร PDCA มาใช้ในการ Audit คือ (P:Plan)มีการวางแผนโดยจัดตั้งคณะกรรมการตรวจสอบเวชระเบียนทุกสหวิชาชีพในโรงพยาบาลที่มีส่วนเกี่ยวข้องกับการบันทึกเวชระเบียนโดยจัดอบรมให้ความรู้ พร้อมทั้งชี้ให้เห็นความสำคัญของคุณภาพการบันทึกเวชระเบียน (D:Do)ตรวจสอบคุณภาพเวชระเบียนทุกๆเดือน (C:Check) บันทึกและรวบรวมผลการตรวจสอบเวชระเบียน และ (A:Act) วิเคราะห์และรายงานผลไปยังหน่วยงานที่เกี่ยวข้องเพื่อปรับปรุง แก้ไข และนำไปใช้พัฒนาคุณภาพเวชระเบียนให้ครบถ้วน สมบูรณ์ และเป็นไปตามมาตรฐานการบันทึกเวชระเบียนซึ่งจากการจัดทำโครงการตรวจสอบคุณภาพเวชระเบียนอย่างต่อเนื่องทุกปี พบว่าการตรวจสอบคุณภาพเวชระเบียนผู้ป่วยนอกแบบ External audit ตั้งแต่ปีงบประมาณ 2559 – 2560 (ร้อยละ95.76 และ95.97 ตามลำดับ) ส่วนผู้ป่วยใน แบบ External audit ตั้งแต่ปีงบประมาณ 2559 – 2560 (ร้อยละ90.63 และ93.50 ตามลำดับ) เห็นได้ว่าคุณภาพเวชระเบียนผู้ป่วยนอกและผู้ป่วยในมีอัตราความสมบูรณ์เพิ่มขึ้นอย่างต่อเนื่อง ทำให้หน่วยงานที่เกี่ยวข้องกับการบันทึกเวชระเบียนตระหนักถึงความสำคัญของคุณภาพเวชระเบียนมากขึ้น และประชาชนได้รับรู้และรับการดูแลที่ถูกต้องจากข้อมูลที่มีคุณภาพอีกด้วย

**คำสำคัญ** : เวชระเบียนผู้ป่วยนอกและผู้ป่วยใน , คุณภาพเวชระเบียน ,ตรวจสอบการบันทึกเวชระเบียน